सेंसेक्स 317 अंक चढ़कर 62,345 पर बंद, इसके 30 शेयरों में से 23 में बढ़त
BSE NSE Sensex Today, Stock Market Latest Updates 15 मई) को शेयर बाजार में तेजी देखने को मिल रही है। सेंसेक्स 130 अंक की तेजी के साथ 62,157 के स्तर पर खुला है। निफ्टी में भी 25 अंकों की तेजी रही और ये 18,339 पर ओपन हुआ है।
आज हफ्ते के पहले कारोबारी दिन यानी सोमवार (15 मई) को शेयर बाजार में तेजी देखने को मिली है। सेंसेक्स 317 अंक चढ़कर 62,345 के स्तर पर बंद हुआ। निफ्टी में भी 84 अंकों की तेजी रही और ये 18,398 पर बंद हुआ। सेंसेक्स के 30 शेयरों में से 23 में तेजी और सिर्फ 7 में गिरावट देखने को मिली है। वहीं आज रुपया अमेरिकी डॉलर के मुकाबले 13 पैसे कमजोर होकर 82.31 रुपए पर बंद हुआ।
रियल्टी सेक्टर 4.32% चढ़कर बंद हुआ। DLF के मजबूत तिमाही नतीजों ने सेक्टर को लीड किया और 7.36% चढ़कर बंद हुआ। बैंक निफ्टी भी 0.64% चढ़कर बंद हुआ। FMCG में 1.14% की तेजी रही। फार्मा और OMC सेक्टर सपाट कारोबार के साथ बंद हुए।
सेंचुरी प्लाईबोर्ड्स का मुनाफा 24% बढ़ा
आज सेंचुरी प्लाईबोर्ड्स ने चौथी तिमाही (जनवरी-मार्च) के नतीजे घोषित किए। इस तिमाही में कंपनी की आय सालाना आधार पर 895 करोड़ रुपए से 7% बढ़कर 962 करोड़ रुपए पर पहुंच गई। वहीं मुनाफा 91 करोड़ रुपए से 24% बढ़कर 113 करोड़ रुपए हो गया। इसका शेयर आज 4.75 रुपए (0.83%) की बढ़त के साथ 574 रुपए पर बंद हुआ।
लगातार 11वें महीने घटी थोक महंगाई
थोक महंगाई दर (WPI) अप्रैल में घटकर -0.92% पर आ गई है। इससे पहले मार्च 2023 में थोक महंगाई दर 1.34% रही थी। फरवरी 2023 में थोक महंगाई दर 3.85% थी। ये लगातार 11वां महीना है जब होल-सेल महंगाई कम हुई है।
इससे पहले जून 2020 में WPI इससे कम है। तब ये -1.81% पर थी। खाने-पीने के सामान और ईंधन और बिजली के दामों में गिरावट आने से थोक महंगाई घटी थी। थोक महंगाई दर जून 2020 के बाद पहली बार 0% के नीचे गई है।
शुक्रवार को बाजार में रही थी तेजी
इससे पहले शुक्रवार यानी 12 मई शेयर बाजार को तेजी देखने को मिली थी। सेंसेक्स 123 अंक की तेजी के साथ 62,027 के स्तर पर बंद हुआ था। निफ्टी में भी 17 अंक की तेजी देखने को मिली थी। वहीं सेंसेक्स के 30 शेयरों में से 19 में तेजी और 11 में गिरावट रही थी।
